Hørt om kommunen som kastet 31 flatskjermer da de fant ut at de måtte betale NRK-lisens?

– Av og til får man virkelig inntrykk av at det er lettere å bruke fellesskapets penger enn egne penger, sier Rolf Lothe i Skattebetalerforeningen.

SLØSING?: Bildene er av gulldoen på Senja (vøerst til venstre), tennisannlegget i Førde (øverst til høyre), Karasjok hvor mer enn to millioner øremerkede kroner forsvant (nederst til venstre) og prinsesse Mette-Marit på åpningen av «Miljøgata» på Skjervøy. Vis mer

Publisert: Oppdatert: 6. august 2016 11:17 , Publisert: 6. august 2016 10:18

E24 har i sommer gjennomgått en rekke saker der kommunale investeringsprosjekter har blitt dyrere enn planlagt eller ikke fungert som det skulle.

– Dette er gode eksempler på at helt uholdbar offentlig sløsing. Å bygge toaletter til turister er vel og bra, men hvis de ikke har råd til renholdet ... Det gir jo ingen mening sier Lothe når E24 ramser opp et par av sakene.

I desember skrev E24 om en rekke offentlige investeringsprosjekter som har endt opp med å bli enormt mye dyrere enn først planlagt. Et eksempel er Deichmanske bibliotek i Oslo, hvor en konsulentrapport viste at prosjektet vil komme til å koste 3,1 milliarder kroner – en halv milliard mer enn først antatt.

Saken er ikke enestående, viser E24s liste over andre kommunale sløseprosjekter.

Har du tips til flere slike saker – ta gjerne kontakt med E24s journalist her!



Hit, men ikke lenger



For to uker siden kunne Hordaland Folkeblad melde at turistdoen i Kvam kommune i Hordaland, som hadde en prislapp på 1,2 millioner kroner, ikke kan brukes fordi ingen vil betale for renholdet.

Hordaland fylkeskommune og Statens vegvesen bidro til byggingen av toalettet, men vil heller ikke påta seg ansvaret for å holde den ren. Dermed møtte tissetrengte turister en splitter ny do med låste dører.

– Det er en veldig spesiell sak, og det visste kommunen da vi satte i gang med byggingen. Problemet her er å få rette instansen til å ta på seg driftsansvaret – vi mener at det enten er fylkeskommunen eller busselskapet, og ikke kommunens, ansvar, sier fungerende rådmann Anita Hesthammer i Kvam kommune til E24.

Et privat næringsråd har nå besluttet at de vil betale for renhold av toalettet i fellesferien, men dersom ingen påtar seg ansvaret før august vil dørene igjen måtte stenge.

Ikke akkurat gull



GULLDO: Hvis du vil gjøre ditt fornødne på denne doen, må du gjøre det på sommerhalvåret. Vis mer byoutline Foto: SENJA ENTREPRENØR/EGILD JAGERSTEN

Apropos doer og stengte dører: Med en prislapp på 3,75 millioner kroner er den arkitekttegnede «gulldassen» ved Ersfjord på Senja kanskje Norges dyreste toalett. Noen kilometer unna ligger «milliondassen».

Problemet er bare at toalettene må stå stengt store deler av året. Årsaken er at de ikke tåler kuldegrader, skriver NRK.

– Jeg skjønner godt at folk stusser over det – jeg stusser over det selv. Gulldoen er stengt fordi vannet kan fryse hvis døren blir stående åpen. «Milliondassen» på Tungenesset er i tillegg utsatt for rasfare. Det burde gjøres noe med, for det er folk i området hele året – om vinteren drar folk på hvalsafari og nordlysfotografering, sier ordfører Roar Åge Jakobsen i Berg kommune til E24.

Lisens i vasken

Da det nye hybelhuset for elever åpnet i Porsanger kommune i fjor, var det med en splitter ny TV på hvert rom.

Kommunen hadde imidlertid ikke tatt hensyn til at det måtte betales NRK-lisens – og sjokkregningen ble rett og slett for dyr. Dermed ble 31 helt nye flatskjermer kastet, ifølge lokalavisen Sagat.

Rådmann Gunnar Lillebo i Porsanger kommune bekrefter dette overfor avisen, men påpeker riktignok at de også hadde problemer med hærverk. Ifølge avisen ble det ikke gjort noen forsøk på å selge flatskjermene videre før de ble levert til el-retur.

– Jeg har ikke detaljkunnskaper i saken, men kan bekrefte at apparatene ble kassert som det fremkommer i Sagat, sier fungerende rådmann Bente Moen til E24.

Aldri for sent å snu

KONGELIG ÅPNING: Da kronprinsesse Mette-Marit åpnet Miljøgaten i Skjervøy i 2007 trodde alle at gaten skulle holdes fri for snø og is om vinteren gjennom fjernvarme i gatene. Åtte år og tre millioner kroner senere ble prosjektet lagt på is. Vis mer byoutline Foto: Lise Åserud NTB scanpix

Det var stor jubel da Skjervøy kommune vedtok det revolusjonerende prosjektet «Miljøgata». En total fiasko, slo Nordlys fast noen år senere.

Planen var å holde gågaten i byen fri for snø og is – men åtte år og tre millioner kroner senere var det prosjektet selv som ble lagt på is.

Tanken var å bruke spillvann fra industrien til å varme opp gågaten. Da systemet var klart forsto man raskt at spillvannet ikke var nok, og innkjøpte elektrokjeler slukte strøm. I fjor sommer bestemte kommunen seg derfor for å droppe hele prosjektet og heller gå tilbake til manuell brøyting.

– Det var konsulenter som mente at dette var en god løsning, men det viste seg ikke å stemme. Lærdommen må være at man burde dobbeltsjekke de rådene man får fra innleide konsulenter, sier ordfører Ørjan Albrigtsen i Skjervøy i dag.

Mageplask

Det er klart at man ikke kan skrive en sak som dette uten å nevne femmeteren på Hamar.

Egentlig skulle stupetårnet koste 1,5 millioner kroner, hvorav 500.000 var en gave. Totalt ble kostnadene mer enn 18 ganger så høy. Og det stopper ikke der: Da sprengkulden markerte seg i Hedmark i vinter, ble det kjent at femmeteren ikke tåler kulde.

Løsningen ble selvsagt å kle millionkonstruksjonen i varmekabler.

– For Hamar kommune var stupetårnsatsingen et unntak, men et såpass dyrt unntak at det bidro til læring. Nå har vi nye prosedyrer for hvordan investeringer skal bevilges og følges opp underveis, sier rådmann Bjørn Guldbjørgsrud til E24.

11 av de 28 millioner kronene ble dekket av kommunen.

«Rotet bort» to millioner



Over fire år mottok Karasjok kommune 2,55 millioner i statlige penger som var øremerket Utøya-ofrene. I fjor avslørte NRK Brennpunkt at bare 417.000 av disse pengene var brukt til rette formål.

Hvor de resterende pengene ble av, kan ikke rådmann Elfrid Boine kommentere. Hun viser til at saken har vært oppe hos kontrollutvalget

KARASJOK: Finnmarkskommunen mottok 2,55 millioner kroner øremerkede kroner, men brukte bare 400.000 til formålet. Det endte med at kommunen måtte dekke resten fra egne budsjetter. Vis mer byoutline Foto: Øyvind Nordahl Næss VG

– Pengene er brukt, men de er ikke definert som ekstrakostnader Karasjok kommune har hatt til oppfølging etter terrorangrepet. Hvis jeg skal begynne å snakke om hva pengene gikk til nå, så blir det sikkert misforstått, så det har jeg ikke til hensikt å gjøre. Vi har lagt saken bak oss, sier hun.

Det var NRK som meldte om saken i fjor. I desember bestemte kommunestyret seg for å sette to millioner kroner fra kommunekassa i et fond som skal gå til det riktige formålet.

Fikk sjokkregning etter 17 år

Anleggsmaskiner, busskass, søppel og vedhugst ligger ifølge NRK henslengt bak Førdehuset i Førde der det en gang lå en statlig betalt tennisbane. I år kom regningen for det 17 år gamle anlegget.

DA VAR DE I BRUK: Flyfoto av Førde, tatt i 2004 - fem år etter at tennisbanene sto klare. Midt i bildet ligger Førdehuset, og bak det ligger tennisbanene. Vis mer byoutline Foto: Håkon Mosvold Larsen NTB scanpix

Da staten spyttet 137.000 kroner inn i prosjektet i 1999, var det med krav om at tennisanlegget skulle være i full drift i minst 40 år. Siden det nå står ubrukt og forfallent besluttet staten derfor å kreve pengene tilbake i år.



– Disse banene er nesten 20 år gamle. Det var stor interesse for dem til å begynne med, men i løpet av årene er de blitt mindre og mindre brukt. Nå har vi betalt kravet til staten, og vi satser på å bygge en ny tennisbane i Førde, sier kommunalsjef Trond Ueland til E24.

I 2014 skrev Aftenposten av 26 av 61 kulturhus har sprengt sine budsjetter siden 2003. Den største sprekken står Kilden teater- og konserthus i Kristiansand, som ble 393 millioner kroner dyrere enn planlagt.

– Av de utallige prosjektene som ender opp med å bli langt dyrere enn planlagt, tror jeg mange ikke ville blitt godkjent dersom man hadde vært klar over de faktiske kostnadene i utgangspunktet, sier Lothe i Skattebetalerforeningen.